דוד טובי

דוד טובי (20 בפברואר 1936 – 8 בנובמבר 2009) היה משורר ישראלי.

 ביוגרפיה 
דוד טובי נולד בשנת 1936 בקהיר, מצרים, להורים ילידי טורקיה. הוא היה הצעיר מבין שני אחים חורגים. בגיל 15 וחצי עלה לבדו לישראל והתיישב בקיבוץ שדות ים, שם עבד כרפתן וכדייג. בתקופת שהותו בקיבוץ עלו הוריו לישראל והצטרפו אליו, ולאחר זמן קצר עברו השלושה להתגורר בעפולה.

בשנת 1954 התגייס טובי לחיל הים ושירת באח"י אילת. עם תום שירותו הצבאי הצטרף לצי הסוחר הישראלי ועבד בו כשנתיים וחצי. בתקופה זו נשא לאישה את מלכה בחבוט, ולהם נולדו שלושה ילדים. המשפחה קבעה את משכנה בקריית חיים. בשנת 1960 החל לעבוד בחברת הספנות צים, ובה הועסק עד פרישתו לגמלאות בשנת 1994.

דוד טובי נפטר בשנת 2009 בבית החולים רמב"ם בחיפה, בעקבות התקף לב.

 יצירתו הספרותית 
בילדותו בקהיר בלטה אצל טובי האהבה למילה הכתובה. הוא העיד כי נהג להיעדר מן הלימודים כדי להישאר בבית ולקרוא ספרים. בחדרו טיפח ספריה עשירה, עמוסה בקלאסיקות – שהייתה הספרייה היחידה בבית. לימים ערך העיתונאי והסופר יהודה קורן מהעיתון ידיעות אחרונות ריאיון עם טובי בדירת השיכון שלו בקריית חיים, וכתב עליו כך: "את ספרייתו הענקית אינו מציג לראווה. בבתים מעטים בארץ מצוי עושר כזה. כל ספר נוגס מדי חודש ממשכורתו. פלוטארך, טקיטוס, הומרוס, ליוויוס, לצד בודלר, דוסטויבסקי והמינגווי".

עם השנים גבר אצל טובי הרצון לכתוב, אך הוא החל לעסוק בכך רק בתחילת שנות הארבעים לחייו. הוא התלבט ממושכות בנוגע לסוגת הכתיבה, לנושאים ואף לשפה שבה יביע את יצירתו, ובסופו של דבר בחר לכתוב באנגלית, אותה למד על בוריה, ופנה לכתיבת שירה. במהלך כשלושה עשורים, עד לפטירתו, כתב טובי כ-750 שירים, רובם באנגלית ומיעוטם בצרפתית. בודדים חוברו בשפה העברית. הוא בחר לעסוק בנושאים, במקומות ובדמויות הרחוקים מן המציאות העכשווית, לרבות מהנוף הישראלי-יהודי. רבים מהשירים מתרחשים בתקופה היוונית-רומית, ובעיקר בתקופה ההלניסטית, ואף בעידנים שקדמו לה. אחרים ממוקמים במחצית המאה ה-20, בערי נמל באגן הים התיכון. גיבורי יצירותיו הם לרוב משולי החברה, והם מאופיינים בתחושת ניתוק וריחוק עמוק מן העולם הסובב אותם.
ממוזער|דוד טובי בחברת נתן זך ואמיל חביבי (אמצע שנות ה-90)

 פרסום יצירותיו 
בתחילת שנות ה-90 פגש טובי את המשורר נתן זך בבית המרזח "מעיין הבירה" בעיר התחתית בחיפה, מקום בו נהג לשבת ולעיתים גם לכתוב משיריו באנגלית. טובי מסר לזך שיר מפרי עטו וזה התרשם ממנו. זך הציע לטובי להצטרף לקבוצת יוצרים שנהגה להיפגש באותן שנים בבית הקפה "רוטשילד" שעל הר הכרמל. בין היתר פקדו את המקום הסופר אמיל חביבי, המשורר יעקב אורלנד, ואיש החינוך והסופר אדיר כהן. טובי הצטרף לקבוצה וזך שנחשף במהלך הזמן לשירים נוספים של טובי, ביקש לתרגמם לעברית ולהוציאם לאור. בשנת 1995 ראה אור הקובץ "הנה" בעריכת זך, הכולל 13 משירי טובי. הקובץ זכה לסיקור תקשורתי נרחב, בעיתונות וברדיו, בין היתר משום היוזמה של נתן זך לחשוף משורר אלמוני בן 59 לקהל הרחב. שלושה עשר השירים הללו, לצד שיר אחד נוסף שפורסם בשנת 1981 בג'רוזלם פוסט, היו השירים היחידים שראו אור בתקופת חייו של טובי. לאחר פטירתו, בשנת 2015, פתחו ילדיו, רויטל ויעקב, במיזם לתרגום שיריו לעברית ולפרסומם. מאז יצאו לאור שלושה ספרי שירה, וכן פורסמו שירים בכתבי עת ספרותיים ובעיתונות בישראל. בשנת 2025 החלה יצירתו להתפרסם גם בכתבי עת ספרותיים בינלאומיים באנגלית.

 פרסומים 
 ספרים 
 כותב השירים. תל אביב: קשב לשירה, 2016
 אדם זקן עוטה מסכת אצילות. תל אביב: הוצאת הקיבוץ המאוחד, 2019
 להישאר ער זה כמעט כמו למות. ירושלים: כרמל/ידיעות ספרים, 2025

 קונטרסים 
 הנה מספר 4 – דוד טובי. עורך: נתן זך. תל אביב: תג הוצאה לאור, 1995

 אנתולוגיות 
 שירי חיפה. תל אביב: הוצאת הקיבוץ המאוחד, 2012

 קבצים ופרסומים שונים 
 Haifa – A Poetic Journey. Haifa: Free Publishing, 2013

 כתבי עת 
 עיתון 77, גיליון 439
 הו!, גיליון 28
 ננופואטיקה, גיליון 41
 עמדה, גיליון 54
 בארד
 הליקון, גיליון 146
 Offcourse Literary Journal (United States), Issue 100
 Mediterranean Poetry (Austria), June 2025

 עיתונות 
 ג'רוזלם פוסט, 13 בנובמבר 1981
 מעריב, 9 ביוני 1995
 דבר, 21 ביולי 1995
 הארץ, 23 ביוני 1995; 19 בדצמבר 2017; 30 בינואר 2026
 ידיעות אחרונות, 13 בפברואר 2026

 ראיונות 
 רשת א', "בימת שיר", 1996. מראיינת: איריס לביא
 ידיעות אחרונות, 7 ביולי 1995. מראיין: יהודה קורן
 דבר, 21 ביולי 1995. מראיינת: שרה כץ

 ביקורות 
 יוחנן רשת, הארץ, 23 ביוני 1995
 אלי הירש, ידיעות אחרונות, 4 במרץ 2016
 ד"ר יובל פז, עיתון 77, גיליון 391 אוקטובר-נובמבר 2016
 ד"ר סיגל נאור פרלמן, פתח דבר ל-אדם זקן עוטה מסכת אצילות – "על שירת הריבוי של דוד טובי"
 ד"ר דרור גרין, פיוט, גיליון 924 פברואר 2025
 חגית בת-אליעזר, יקום תרבות, 25 בספטמבר 2025
 רות אלמוג, הארץ, 30 בינואר 2026

 קישורים חיצוניים 

 הנה 4 - דוד טובי, באתר נתן זך

 מה אני מבקש? שירתו של דוד טובי, באתר "יקום תרבות"
 אדם זקן עוטה מסכת אצילות באתר "הוצאת הקיבוץ המאוחד"
 דוד טובי, כותב השירים - אלי הירש, קורא שירה
 חכמת הרחוב של כותב השירים – עיתון 77, גיליון 391, נובמבר 2016
 ד"ר דרור גרין, פיוט, גיליון 924 פברואר 2025
 דוד טובי – מסמטאות העיר התחתית אל קדמת הבמה, באתר חי פֹּה

 הערות שוליים 

קטגוריה:משוררים ישראלים
קטגוריה:ישראלים שנולדו ב-1936
קטגוריה:ישראלים שנפטרו ב-2008